Na der grote. Wetet ersamen leuen vrunde vnde bisunder holde gunnere, dat ik kreech eynen breeff van den Nowgardesschen, darinne se my vnde myns heren genaden vndersaten hijr sere gedrouweden vnde gans kort gescreuen, welkeren breeff ik strax an myns heren genade gesant hebbe, vnde schreeff ik en nw dar eyn antwort vpp. Darwmme bidde ik iuw vnde begere, dat gy willen de iuwen vnderwisen, dat se ere gudere vnde kopslage mang den Russen nicht vormangelen eddir tosteden, dat se welke invoren offte bosenden an de Russen bet thor tijt dat ik enkede voruaren hebbe, wo se id denken myt my van myns gnedigen heren wegen to holden; wert ymant van den iuwen hijr ouer beschediget, so derff he darumme sick vorder nicht beklagen. Hijr made beuele ik iuw Gode deme almechtigen. Gescreven to Wyborch am sonauende vor palmen vnder mynen ingesegele anno lxj.'